  Виталий Пронин 2-тӥ июне Ижысь Эшъяськон юртын радъяськоз нылпиосты 2 кылын вераськытонъя семинар. Таиз пумиськон туэ понна 4-тӥез луоз ни. Сое сӥзёзы нылпиосты шудон пыр удмурт кылын вераськытонлы. Анай-атайёслы со пумысен визь-нод сётозы педагогика наукаосъя доктор Ирина Ворожцова, психолог Ольга Смирнова, логопед Татьяна Кудрявцева. Мумы-бубыосын кенешон вискын нылпиосын ужалозы «Нуныкай» центрысь дышетӥсьёс. Семинар бере ваньзэсты ӧтё Нылпиосты утён нуналлы сӥзем шулдыръяськонэ. Со ӝыны ар куспын «Билингва» проектлэн ужамезлы йылпумъян выллем луоз. Отын «Нуныкай» центрлэн театральной студияз ветлӥсь нылпиос асьсэлэсь быгатонлыксэс возьматозы. Соос «Сяртчы» выжыкылэз выль сямен пуктозы. Со сяна, пиналъёс мукет ужрадъёсы пыриськозы на. Удмурт празднике ӧтемын «Вить дуно кылъёс» суредъёсъя но «Билингва - ТВ» мастер-классъя конкурсъёсын вормемъёс. Та вожвылъяськонъёс радъямын вал «Билингва» проектэз быдэсъян улсын. Ангелина Снигирёва  